Ministers bespreek geweld teen uitlandersDrie Suid-Afrikaanse kabinetministers het Vrydag met die hoofde van diplomatieke sendings in Pretoria vergader (Foto: Jonisayi Maromo/ANA) Drie Suid-Afrikaanse kabinetministers het Vrydag met ambassadeurs en hoë kommissarisse van hoofsaaklik Afrika-lande vergader om gewelddadige aanvalle teen uitlanders in die land te bekamp. Polisieminister Bheki Cele, minister van binnelandse sake Siyabonga Cwele en minister van internasionale betrekkinge Lindiwe Sisulu het met die diplomatieke afgevaardigdes vergader. Die vergadering het agter geslote deure, sonder enige mediateenwoordigheid, plaasgevind. Suid-Afrikaanse owerhede het Maandag ook vergader en onderneem om meer inligting oor die aanvalle te bekom. Emmanuel Mwamba, Zambië se hoë kommissaris in Suid-Afrika, het gesê Lusaka is “uiters besorg” oor die jongste vlaag van aanvalle op uitlanders in sommige dele van Suid-Afrika. “Ons begin bekommerd raak dat dit lyk of dit gereeld plaasvind. Die algemene verkiesing vind plaas op 8 Mei en ons is besorg dat uitlanders beskuldig kan word vir ŉ gebrek aan werk, behuising, dienste en geleenthede,” het Mwamba aan die African News Agency (ANA) gesê. “Ons moet ŉ dringende beroep doen op ons politieke leiers om seker te maak dat ons slegs op ŉ verantwoordelike wyse die kwessie bespreek. ŉ Uitlander, of hy onwettig is of nie, het nog steeds fundamentele menseregte. Hulle moenie aangerand of gestenig word nie en hul eiendom moet nie net sommer afgeneem word nie.” Meer as 150 uitlanders van die informele nedersetting in Clare Estate in Durban moes verlede week uit die gebied vlug ná ŉ groep mans hulle aangeval het. Verskeie boodskappe doen die ronde met waarskuwings oor betogings teen die indiensneming van uitlanders in die land. David Hamadziripi, ambassadeur van Zimbabwe, het Maandag gesê hy word bemoedig deur die Suid-Afrikaanse regering se houding. “Ons is oortuig dat geweld teen enigiemand – of dit ŉ uitlander of Suid-Afrikaner is – onaanvaarbaar is. Die Suid-Afrikaanse regering het ons ontbied sodat ons ons eie besware aan die lig kan bring.” Die burgerregtegroep #NotInMyNameSA het Vrydag buite die departement van internasionale betrekkinge en samewerking betoog as deel van sy #NoToXenophobia-veldtog.